Izvor: Anadolija/Saša Đorđević

Na mestu "Tri lokve" na Suvoj planini, gde se seosko stanovništvo nekada okupljalo na svetkovinama i saborima, a hajduci se u 17. i 18. veku nadmetali u svojim veštinama, održani su "Suvoplaninski hajduk višeboj" i takmičenje u gađanju glinenih golubova.

Na pola puta između Gadžinog Hana i Bele Palanke, na 1.350 metara nadmorske visine, okupilo se više stotina meštana okolnih sela da na "Vidovdanskom saboru" bodri svoje takmičare.

U višeboju se takmičilo 18 njih, a titula "harambaše" zaslužena je osvajanjem što više bodova u disciplinama: nabacivanje obruča na štap, gađanje sekiricama u metu, gađanje lukom i strelom, bacanje kamena s ramena i pucanje iz vatrenog oružja.

Iako je pobedio 2015. i prošle godine, Goran Petković nije očekivao da će mu to poći za rukom i sada.

"Odavde sam, iz Zaplanja, i već sam dva puta trijumfovao kao harambaša, 2015. i prošle godine. Iskoristio bih priliku da zahvalim Opštini što je omogućila da se ljudi okupe, zabave i izađu na planinu. Ja imam 46 godina, za mene pobeda znači da još nisam za bacanje", kaže Petković.

Izvor: Anadolija/Saša Đorđević

Za osmišljavanje i organizaciju ovih sportskih igara zaslužan je Vlasta Stanojević, predsednik "Safari kluba" iz Niša. Kaže da su discipline odabrane po uzoru na hajdučke.

"U 17. i 18. veku, uvek je bilo hajdučkih družina ovde. U trenucima njihove dokolice bilo je igara u kojima su se takmičili. Uključili smo se u manifestaciju da kroz nekoliko igara dočaramo sportski događaj koji bi mogao da asocira na to vreme", priča Stanojević.

Ističe da je ovo mesto značajno i po tome što su se na njemu okupljali i stočari iz okolnih sela, najčešće zbog posla, ali i zbog zabave.

"Ovde su bila velika stada ovaca, krava, konja, ovde se pravio sir, odavde se s jeseni to spuštalo u sela, kosilo se seno. Ovde su meštani imali mogućnost da steknu bogatstvo koje će im pomoći da prezime zimu. Ovde su bile svetkovine, druženja, sabori, susreti, zato je Opština nastavila tu tradiciju", objašnjava Stanojević.

Izvor: Anadolija / Saša Đorđević

Još 15 takmičara oprobalo se u disciplini koja je izdvojena kao zasebno takmičenje. Njihov cilj bio je da spretnost i preciznost dokažu pucanjem u pokretnu metu - glinene golubove.

Manifestacija, koju organizuje Turistička organizacija Opštine Gadžin Han, ove godine je održana 4. put, a njen cilj je promocija turističkih potencijala Zaplanja i Suve planine.